મેં એકવાર એમને મજાકમાં કહ્યું : ‘ચામાં મસાલો નાખવા અંગે રોમાંરોલાનો શો મત છે તે જાણો છો ?’ આ સાંભળીને એમણે તરત ડાયરી ને પેન કાઢ્યાં અને કહ્યું : ‘બોલો, શો મત છે ?’ આ બધા સ્નેહીઓની દશા જોઈ મેં નક્કી કર્યું છે કે જીવન વિશે કદી ચિંતા કે ચિંતન કરવાં નહિ. જીવન જીવવું – આનંદથી જીવવું. એટલે જિંદગી વિશે આ પ્રશ્ન આવ્યો ત્યારે હું થોડો મૂંઝાઈ ગયો પણ પછી ખ્યાલ આવ્યો કે આમાં ચિંતન કરીને લખવાનું એ આપણા પોતાના જીવનના સંદર્ભમાં જવાબ આપવાનો છે એટલે થોડી રાહત થઈ.